Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond ta’ Solidarjetà tal-UE /* COM/2014/0565 final */





MEMORANDUM TA’ SPJEGAZZJONI Ir-Regolament tal-Kunsill (UE, EURATOM) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020[1], u b’mod partikolari l-Artikolu 10 tiegħu jippermetti l-mobilizzazzjoni tal-Fond ta’ Solidarjetà tal-Unjoni Ewropea, fil-limitu massimu annwali ta’ EUR 500 miljun (prezzijiet tal-2011), b'żieda mal-intestaturi relevanti tal-qafas finanzjarju. Il-kundizzjonijiet tal-eliġibilità għall-Fond jinsabu fid-dettall fir-Regolament tal-Kunsill (KE) Nru 2012/2002[2], peress li r-Regolament emendat tiegħu (UE) Nru 661/2014 tal-Parlament Ewropew u tal-Kunsill[3] ma jistax jiġi applikat b’mod retroattiv. Fuq il-bażi tal-applikazzjonijiet tal-Italja, il-Greċja, is-Slovenja u l-Kroazja l-kalkolu tal-għajnuna mill-Fond, abbażi tal-istima tal-ħsara totali kkawżata huwa kif ġej: Diżastri || Ħsarat diretti (f’EUR) || Limitu massimu (f'EUR miljuni) || Ammont ibbażat fuq 2,5 % (f’EUR) || Ammont ibbażat fuq 6 % (f’EUR) || Ammont totali tal- għajnuna proposta (f’EUR) || Italja, għargħar || 652 418 691 || 3 752,330 || 16 310 467 || ~ || 16 310 467 || Il-Greċja, terrimot || 147 332 790 || 1 168,231 || 3 683 320 || ~ || 3 683 320 || Is-Slovenja, silġ/maltemp || 428 733 722 || 209,587 || 5 239 675 || 13 148 803 || 18 388 478 || Il-Kroazja, silġ/għargħar || 291 904 630 || 254,229 || 6 355 725 || 2 260 538 || 8 616 263 || TOTAL || 46 998 528 Fid-dawl tal-eżaminazzjoni tal-applikazzjonijiet[4], u meta titqies l-għotja massima possibbli mill-Fond flimkien mal-possibilità ta' riallokazzjoni ta' approprjazzjonijiet, il-Kummissjoni tipproponi li timmobilizza l-Fond ta' Solidarjetà tal-Unjoni Ewropea għal ammont totali ta' EUR 46 998 528. Il-Kummissjoni se tressaq abbozz ta’ baġit emendatorju (ABE) sabiex fil-baġit tal-2014 jiddaħħlu l-approprjazzjonijiet speċifiċi tal-impenji u l-pagamenti. Fil-każ ta' nuqqas ta' qbil, se tinbeda proċedura ta' trilogu skont il-Punt 11 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[5]. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond ta’ Solidarjetà tal-UE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-funzjonament tal-Unjoni Ewropea, Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea [6], u partikolarment l-Artikolu 4 (3) tiegħu, Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba[7], u b’mod partikolari l-punt 11 tiegħu, Wara li kkunsidraw il-proposta mill-Kummissjoni[8], Billi: (1) L-Unjoni Ewropea ħolqot il-Fond ta' Solidarjetà tal-Unjoni Ewropea (il-"Fond") sabiex turi solidarjetà mal-popolazzjoni ta’ reġjuni milquta minn diżastri. (2) L-Artikolu 10 tar-Regolament (UE, Euratom) Nru 1311/2013 jippermetti l-mobilizzazzjoni tal-Fond sal-limitu massimu annwali ta’ EUR 500 miljun (prezzijiet tal-2011). (3) Ir-Regolament (KE) Nru 2012/2002 fih id-dispożizzjonijiet li jippermettu l-mobilizzazzjoni tal-Fond. (4) L-Italja ressqet applikazzjoni biex timmobilizza l-Fond, minħabba għargħar. (5) Il-Greċja ressqet applikazzjoni biex timmobilizza l-Fond, minħabba terrimot. (6) Is-Slovenja ressqet applikazzjoni biex timmobilizza l-Fond, minħabba maltempati bis-silġ. (7) Il-Kroazja ressqet applikazzjoni biex timmobilizza l-Fond, minħabba maltempati bis-silġ segwiti b'għargħar. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2014, il-Fond ta' Solidarjetà tal-Unjoni Ewropea jiġi mmobilizzat biex jipprovdi s-somma ta' EUR 46 998 528 f'impenji u approprjazzjonijiet ta' pagament. Artikolu 2 Din id-Deċiżjoni tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 20.12.2013, p. 884. [2] ĠU L 311, 14.11.2002, p.3. [3] ĠU L 189, 27.6.2014, p.143. [4] Komunikazzjoni lill-Kummissjoni C(2014) 6077 . [5] ĠU C 373, 20.12.2013, p. 1. [6] ĠU L 311, 14.11.2002, p.3. [7] ĠU C 373, tas-20.12.2013, p. 1. [8] ĠU C […], […], p. […].